Arhitektonsko naslijeđe – Prozori u prošlost, vrata u budućnost

Kažu da smo bogata zemlja. Naravno, bogatstvo se ne mjeri novcem i zlatom, nego naslijeđem koje su nam preci ostavili u amanet da čuvamo, a to su kultura, običaji, tradicija i građevine koje kriju mnoge tajne. Neka naša najljepša i najstarija arhitektonska blaga su uništena, vandalizirana, ali uz pomoć ljudi koji žele da sačuvaju svoje naslijeđe i ostave ga generacijama koje dolaze, obnovljena su. 
Očuvanje kulturno-historijske baštine je važno za razumijevanje prošlosti. Čuvamo ih zbog sjećanja, ljepote i priče koju priča svaka građevina. Nekadašnja umijeća arhitekata i majstora se vide u svakom ručno rezbarenom kamenu i drvetu ili visoko podignutom mostu iznad rijeka čarnih.
Orijentalni stilovi džamija, mostova, tekija širom Bosne i Hercegovine sežu još iz 15. stoljeća kada su Osmanlije vladale na ovim prostorima. Stil zapada nam krajem 19. stoljeća donosi Austro-Ugarska. U ovoj postorno maloj zemlji imamo reprezentativne primjere različitih stilova, pravaca i epoha. 
Šetajući Starim gradom u Mostaru ne mogu, a da ne zamislim nekadašnje begove i begovice kako šetaju i slušaju huk smaragdne ljepotice Neretve. Da li su mogli i pomisliti da će onaj čuveni Stari most ikada iko srušiti? Luk koji grli obale rijeke čuvajući ih kao što majka čuva svoje čedo. Napravljen od najljepšeg kamena, tenelije, dizajniran rukom i intelektom Hajrudina, poznatog neimara. S tom mišlju zakoračih na Španski trg i zagledah se u mostarsku Gimnaziju. Pravo oličenje zapada, ponos Mostaraca, a posebno njenih učenika. Zgrada pseudo-maurskog stila odlikuje se ukrasima koji su inspirisani palačom Alhambra u Španiji. Svaki kutak čuva tajne srednjoškolaraca, najčešće one najslađe, ljubavne.
A gdje ja čuvam svoje tajne? Koju građevinu ću ostaviti onima poslije mene?
Ne znam koja građevina će predstavljati moju generaciju, pomalo neobičnu jer kažu da živimo u online svijetu i da ne marimo za „stvarni“ svijet. Ne bih se s tim složila. Smatram da su razne građevine poput crkava, džamija, mostova, škola, tekija itd.  prošlost koju možemo dotaknuti i na tren osjetiti kako se nekad živjelo. Svoju baštinu trebamo čuvati jer je to naš identitet, a čovjek bez poznate prošlosti je neznanac u sadašnjosti. Prozori u prošlost nam otvaraju vrata u budućnost. 
Želim da građevina moje generacije bude Stari most u Mostaru jer je on simbol mira, zajedništva, dobrote, snage i mladosti. To je most koji je sagrađen na ruinama srušenog mosta kao dokaz svijesti ljudi da trebaju čuvati svoje arhitektonsko naslijeđe. Most za koji je neko dao sve od sebe. U duhu svoga vremena Most ću preseliti u online svijet, zaštit ću ga od hakera, virusa i zla.

